Video: Piesangselfies ná rassisme-voorvalSkermskoot uit die video Talle bekendes, waaronder die president van Brasilië Dilma Rousseff, publiseer foto’s waar hulle ‘n piesang eet, op sosiale media ná ‘n rassisme-voorval by ‘n sokkerwedstryd in Spanje. ‘n Ondersteuner van die Spaanse klub Villareal, het op 27 April Dani Alves, ŉ bruin speler vir Barcelona, met ‘n piesang gegooi net toe die speler ‘n hoekskop sou waarneem. Alves, ŉ Brasiliaan, het dadelik standpunt teen rassisme ingeneem deur die piesang op te raap en ‘n hap daaruit te neem. Een van Alves se spanmaats, Neymar, het ná die voorval ŉ foto van homself en sy tweejarige op sosiale media geplaas waar hulle piesangs eet. Talle ander bekendes, ondersteuners en regeringsbeamptes het vinnig reageer en met ŉ piesangselfie-veldtog op Twitter begin om hul ondersteuning teen rassisme in sokker te wys. Klik hier om van die foto’s te sien. Persone neem ŉ foto waar hulle ŉ piesang eet en laai dit dan met die hutssleutel #bananaselfie op sosiale media. “My reaksie was spontaan,” het Alves gesê. “Iemand het ŉ piesang gegooi, ek het dit opgetel en geëet sonder om aan die gevolge te dink. As jy nie aanstoot neem deur aanstootlike gedrag nie, dan het die oortreder nie sy doel bereik nie.” Die ondersteuner is lewenslank van die stadion verbied. http://youtu.be/ahiWKAu8huA